CELEX: C2007/042/21
Language: sk
Date: 2007-02-24 00:00:00
Title: Vec C-512/06 P: Odvolanie podané 18. decembra 2006 PTV Planung Transport Verkehr AG proti rozsudku druhej komory Súdu prvého stupňa z  10. októbra 2006 vo veci T-302/03, PTV Planung Transport Verkehr AG/Úrad pre harmonizáciu vnútorného trhu (ochranné známky a vzory)

24.2.2007   
            
            
               SK
            
            
               Úradný vestník Európskej únie
            
            
               C 42/12
            
         Odvolanie podané 18. decembra 2006 PTV Planung Transport Verkehr AG proti rozsudku druhej komory Súdu prvého stupňa z 10. októbra 2006 vo veci T-302/03, PTV Planung Transport Verkehr AG/Úrad pre harmonizáciu vnútorného trhu (ochranné známky a vzory)
   (Vec C-512/06 P)
   (2007/C 42/21)
   Jazyk konania: nemčina
   Účastníci konania
   
      Odvolateľ: PTV Planung Transport Verkehr AG (v zastúpení: Dr. F. Nielsen, advokát)
   
      Ďalší účastník konania: Úrad pre harmonizáciu vnútorného trhu (ochranné známky a vzory)
   Návrhy odvolateľa
   
               —
            
            
               zrušiť rozsudok Súdu prvého stupňa Európskych spoločenstiev (druhá komora) z 10. októbra 2006 (vec T-302/03),
            
         
               —
            
            
               zaviazať žalovaného a ďalšieho účastníka odvolacieho konania na náhradu trov konania.
            
         Odvolacie dôvody a hlavné tvrdenia
   Rozsudok Súdu prvého stupňa z 10. októbra 2006 porušuje článok 7 ods. 1 písm. b) nariadenia č. 40/94 (1). Súd prvého stupňa sa nesprávne domnieval, že medzi označením „map&guide“ a výrobkom „počítačový softvér“ ako aj službou „počítačové programovanie“ existuje „priamy a konkrétny vzťah“, a že označenie „map&guide“ umožňuje „bezprostrednú identifikáciu“ týchto výrobkov a služieb (bod 40 tohto rozsudku). Ďalej Súd prvého stupňa nesprávne usúdil, že označenia „map&guide“ umožňuje príslušnej verejnosti si „okamžite a bez ďalšej úvahy utvoriť priamy a konkrétny vzťah s počítačovým softvérom a službami počítačového plánovania ponúkajúcimi funkciu plánu (mesta) a (cestovného) sprievodcu“ (bod 47 rozsudku). Napokon sa v tomto rozsudku konštatuje, že v rámci „počítačového softvéru“ a služieb „počítačové plánovanie“ existujú tiež výrobky a služby, ktorých funkciou je ponúkať plány (mesta) a (cestovných) sprievodcov.
   Výklad článku 7 ods. 1 písm. b) nariadenia č. 40/94, ktorý v tomto rozsudku uskutočnil Súd prvého stupňa je nesprávny. Na rozdiel od predpokladu Súdu prvého stupňa nechýba prihlasovanej ochrannej známke rozlišovacia spôsobilosť. Prihlasovaná ochranná známka nie je opisná. „Priamy a konkrétny vzťah“, ako aj „bezprostrednú identifikáciu“ možno predpokladať iba vtedy, ak by sa jednalo o výraz, ktorý priamo označuje dotknutý výrobok alebo službu, alebo opisuje znaky, ktoré dotknutému výrobku alebo službe bezprostredne, to znamená ako také, „prislúchajú“. To však nemožno povedať o označení „map&guide“. To priamo neoznačuje výrobok „počítačový softvér“ ako ani službu „počítačové programovanie“ a ani neposkytuje údaje o charakteristických znakoch bezprostredne spojených s výrobkom alebo službou. Verejnosť nemá možnosť si „okamžite a bez ďalšej úvahy utvoriť priamy a konkrétny vzťah s počítačovým softvérom a službami počítačového plánovania ponúkajúcimi funkciu plánu (mesta) a (cestovného) sprievodcu“. Takisto ani služba „počítačové plánovanie“ alebo výrobok „počítačový softvér“ nemôžu „popísať“ funkciu plánu (mesta) alebo (cestovného sprievodcu).
   Vzťah medzi označením „map&guide“ a výrobkom „počítačový softvér“, pre ktorý bol zápis konkrétne požadovaný a službou „počítačové plánovanie“, pre ktorú bol zápis konkrétne požadovaný, tak ako ho predpokladal Súd prvého stupňa v rozsudku, pôvodne neexistoval, ale bol vytvorený až na základe myšlienkovej konštrukcie.
   
      (1)  Nariadenie Rady (ES) č. 40/94 o ochrannej známke Spoločenstva (Ú. v. ES L 11, s. 1; Mim. vyd. 17/001, s. 146).